Kesän korvalla avautuvaa Spawn Pint -baaria rakennetaan parhaillaan Aleksanterinkadulla Oulun pelikampukselle. Tila on entinen arkkitehtiopiskelijoiden kirjasto. Kuva: Tiina Wallin

Oulussa avautuu toukokuussa elektroniselle urheilulle pyhitetty baari. Kyse on tiettävästi Suomen ensimmäisestä puhtaasti e-urheiluun keskittyvästä paikasta.

Elektroninen urheilu tarkoittaa tietokone- tai konsolipelien kilpapelaamista, joka on nopeasti noussut nuorten aikuisten ja eritoten miesten suosioon.

Kesän korvalla avautuvaa Spawn Pint-nimistä baaria rakennetaan parhaillaan Aleksanterinkadun ja Pakkahuoneenkadun kulmaukseen Oulun pelikampukselle. Tila on entinen arkkitehtiopiskelijoiden kirjasto.

Baariksi muutettaessa tilaan ei olla tekemässä suuria rakenteellisia muutoksia, vaan remontti keskittyy pintoihin.

Asiakkaatkin voivat urheilla

Spawn Pint on kolmen Oulun ammattikorkeakoulun liiketalouden opiskelijan luomus. Joel Lähdevirta, LasseLind ja SteeleLindbloom ovat itse innokkaita e-urheilijoita.

– Ajatuksena on tehdä moderni, mutta tunnelmaltaan hyvin kotoisa ja viihtyisä paikka – peliyhteisön koti, kertoo Lasse Lind.

Asiakaspaikkoja tulee noin viisikymmentä.

Perinteisistä urheilun katsomiseen keskittyvistä urheilubaareista Spawn Pint eroaa siinä, että siellä kävijät voivat sportata itsekin.

Tilassa on sisäparvi, joka on tarkoitus ladata täyteen tietokoneita, Lind kertoo.

– Siellä voidaan järjestää peliturnauksia, ja tiimit voivat pelata yhdessä joukkueina.

Parven alle puolestaan tehdään konsolinurkkaukset, joissa voi pelata konsolipelejä.

Perinteistä sporttibaarimiljöötä edustaa tilan päätyyn viritettävä videotykki ja iso kangas, jolta väki pystyy seuraamaan e-urheiluturnauksia.

Sitkeässä istuvan mielikuvan mukaan pelaava kansa käy kokiksen voimalla, mutta pelkästään siihen Spawn Pintissa ei tyydytä.

Koska kyse on baarista, Lindin mukaan haussa ovat parhaillaan myös a-oikeudet.

Mutta minkälaisia ovat e-urheilujuomat?

– Kehittelemme parhaillaan erilaisiin peliteemoihin liittyviä drinkkejä ja cocktaileja. Taustatukena on ravintolakokemusta omaava ihminen, Lind kertoo.

"Vireä pelikulttuuri"

Baari tulee osaksi pelikampusta, jolla toimivat nyt muun muassa menestystä niittänyt pelifirma Fingersoft sekä Oulun ammattikorkeakoulun Oulu Game Lab.

Vaikka e-sporttibaarista on tarkoitus luoda Oulun seudun peliyhteisön koti, Lindin mukaan "tavallisia asiakkaita" ei suinkaan haluta hylkiä tai sulkea ulos.

Lasse Lind luonnehtii Oulun pelaamiskulttuuria vireäksi.

Esimerkiksi jalkapalloseura Hercules on perustanut oman e-sportjoukkueen, ja vuosittainen verkkopelitapahtuma Vectorama vetää kaupunkiin runsaasti harrastajia.

Kilpapelaaminen on ylipäätään nosteessa Suomessa: Sponsor Insight-tutkimusyhtiön viimevuotisessa tutkimuksessa e-urheilu oli 18–29-vuotiaiden joukossa jo neljänneksi kiinnostavin laji jääkiekon, jalkapallon ja yleisurheilun jälkeen.